‘ไทยออยล์’เล็งปรับหนี้
รับแผนลงทุนค่าเงินผันผวนเสนอบอร์ดก.พ.
3 ก.พ. 2555

รับแผนลงทุนค่าเงินผันผวนเสนอบอร์ดก.พ.
ไทยออยล์ เตรียมปรับโครงสร้างหนี้ จัดสัดส่วนหนี้สั้น-ยาว สกุลเงินบาท-เหรียญสหรัฐ รองรับโอกาสลงทุน เพิ่มสภาพคล่อง เผื่อตลาดตึงตัว เสนอบอร์ดภายในเดือนนี้
นายสุรงค์ บูลกุล ประธานเจ้าหน้าที่บริหาร บริษัท ไทยออยล์ (TOP) เปิดเผยว่า บริษัทมีแผนที่จะปรับโครงสร้างทางการเงินของบริษัทใหม่ โดยจะเป็นการจัดสัดส่วนระหว่างหนี้ระยะสั้นและหนี้ระยะยาว รวมทั้งการจัดสัดส่วนระหว่างหนี้สกุลเงินบาทและเงินเหรียญสหรัฐ เพื่อรองรับโอกาสการลงทุนในอนาคต และเพื่อให้ภาระหนี้สอดคล้องกับรายรับและการลงทุนของบริษัท
“แม้ในปัจจุบันบริษัทจะมีสภาพคล่องค่อนข้างมาก แต่บริษัทอาจจะออกหุ้นกู้และกู้เงิน เพื่อเตรียมตัวรองรับโอกาสการลงทุนที่จะเข้ามา และระดมทุนไว้เผื่อกรณีตลาดมีความตึงตัว ซึ่งในปัจจุบันอัตราส่วนหนี้สินต่อทุนอยู่ในระดับต่ำ 0.4 เท่า นอกจากนี้ยังเป็นการรีไฟแนนซ์หนี้เพื่อปรับเปลี่ยนสกุลเงินให้เหมาะสม แต่จะเป็นสกุลเงินใดนั้นขึ้นอยู่กับสัดส่วนหนี้ที่จะมีการปรับใหม่” นายสุรงค์ กล่าว
ทั้งนี้ นายสุรงค์คาดว่าจะสามารถนำเสนอแผนการปรับโครงสร้างทางการเงินดังกล่าวต่อคณะกรรมการ (บอร์ด) บริษัทได้ภายในเดือน ก.พ.นี้ 
นอกจากนี้ นายสุรงค์ กล่าวอีกว่า บริษัทมีความสนใจไปลงทุนธุรกิจปิโตรเคมี เช่น สารละลายตั้งต้น ในประเทศเวียดนาม โดยอยู่ระหว่างการพิจารณาว่าจะเป็นการลงทุนเองหรือเข้าไปซื้อกิจการที่มีอยู่แล้ว บริษัทจะทำแผนการลงทุนระยะ 5 ปี ในช่วงเดือน มิ.ย.-ก.ค. โดยจะเป็นการทำแผนของบริษัทเองและควบคู่ไปกับการทำแผนของกลุ่ม ปตท. เพื่อให้การลงทุนของกลุ่มเป็นไปในทิศทางเดียวกัน ซึ่งคาดว่าน่าจะนำเสนอให้บอร์ดของ ปตท.พิจารณาได้ในเดือน ก.ย. 
“แผนการลงทุนจะเป็นแผนระยะยาว เพราะทางกลุ่ม ปตท.ต้องการลงทุนในเอเชียตะวันออกเฉียงใต้เป็นหลัก เพื่อรองรับการเปิดเสรีประชาคมเศรษฐกิจอาเซียนในปี 2558 เพื่อกำหนดจุดยืนในการทำธุรกิจของกลุ่ม ปตท. ว่าควรจะไปอยู่ตรงไหน” นายสุรงค์ กล่าว 
พร้อมกันนี้ นายสุรงค์ ยังกล่าวถึงความคืบหน้าในการทำหน้าที่เป็นผู้ดูแลสภาพคล่องในตลาดออยล์ฟิวเจอร์สว่า ขณะนี้ยังอยู่ในขั้นตอนการทำงานและเสนอให้บอร์ดบริษัทพิจารณา ซึ่งคาดว่าออยล์ฟิวเจอร์สจะเป็นส่วนช่วยให้ผู้ประกอบการขนาดกลางและขนาดย่อมของไทยใช้ปิดความเสี่ยงด้านต้นทุนน้ำมัน 
“ปัจจุบันไทยออยล์ปิดความเสี่ยงโดยใช้ตลาดล่วงหน้าลอนดอนในประเทศอังกฤษประมาณ 10-20% ของปริมาณการซื้อขายน้ำมันของไทยออยล์ 2.7 แสนบาร์เรลต่อวัน หรือประมาณ 1,000 สัญญา แต่หากในอนาคตออยล์ฟิวเจอร์สในประเทศไทยมีมูลค่าการซื้อขายที่สูงขึ้น ไทยออยล์อาจจะแบ่งมาซื้อขายในประเทศ แต่คงไม่มากนัก” นายสุรงค์ กล่าว